《使南海道长沙，题道林岳麓寺》
唐代·唐扶

道林岳麓仲与昆，卓荦请从先后论。松根踏云二千步，

始见大屋开三门。泉清或戏蛟龙窟，殿豁数尽高帆掀。

即今异鸟声不断，闻道看花春更繁。从容一衲分若有，

萧瑟两鬓吾能髡。逢迎侯伯转觉贵，膜拜佛像心加尊。

稍揖皇英颒浓泪，试与屈贾招清魂。荒唐大树悉楠桂，

细碎枯草多兰荪，沙弥去学五印字，静女来悬千尺幡。

主人念我尘眼昏，半夜号令期至暾。迟回虽得上白舫，

羁泄不敢言绿尊。两祠物色采拾尽，壁间杜甫真少恩。

晚来光彩更腾射，笔锋正健如可吞。

作者简介：唐扶，字云翔，元和五年进士登第，累佐使府。入朝为监察御史，出为刺史。太和初，入朝为屯田郎中。十五年，充山南道宣抚使，至邓州。八年，充弘文馆学士，判院事。九年，转职方郎中，权知中书舍人事。开成初，正拜舍人，逾月，授福州刺史、御史中丞、福建团练观察使。四年十一月，卒于镇。扶佐幕立事，登朝有名，及廉问瓯、闽，政事不治。身殁之后，仆妾争财，诣阙论诉，法司按劾，其家财十万贯，归于二妾。又尝枉杀部人，为其家所诉。行己前后不类，时论非之。